Tallinna kommunaalameti tellimusel algab tuleval aastal Raekoja platsi uuendamine, mille käigus kaevatakse plats jupikaupa üles, praegused kõnniteed viiakse väljakuga samale tasapinnale ning platsiäärsed majad saavad spetsiaalse iluvalgustuse.    Tallinna kommunaalameti juhataja Ain Valdmann ütles, et tööd algavad ilmselt juba kevadel, kuid see ei tähenda seda, nagu kaevatakse Raekoja plats ja selle kivisillutis terveks  suveks üles ning traditsioonilisi üritusi ja laatasid seal pidada ei saa, kirjutab Postimees.    Teeme töödeks väga täpse graafiku, sest osal päevadel, nagu näiteks Tallinna päev ja vanalinnapäevad, peab plats olema täielikult kasutatav, lausus Valdmann.    Valdmanni sõnul kestab Raekoja platsi uuendamine tõenäoliselt kaks aastat. Ta pidas üheks väga oluliseks tööks sadevee kanalisatsiooni rajamist, mis võimaldab vihmavee kiiret ärajuhtimist platsilt.    Delfi.ee